khistorydata/jeongjo-sjw-relations huggingface dataset:
정조 20년 · 목
箚略曰臣等昨伏聞奉朝賀金鍾秀抵書閣中以爲有兩湖凶言傳播之變而係是私書臣等無以得見只就其待命啓辭附奏之言而觀之蜚語之窮凶絕悖有非臣子所不忍聞繼伏見筵本下者其五條凶言直逼不敢言之地引喩至憯指意叵測決不可不究不覈伈泄度日者而今玆聖敎若曰若使此五條登之章奏直陳于前則自當爲言事之言而子當翕受又若曰但以謊說亂譫無識之徒自倡自和臣等奉讀以還不覺愕爾失圖也大聖人包容之德臣等固當欽仰讚歎之不暇而此則有萬萬不敢將順者夫章奏之間言或過激古亦有之人主之含容實爲盛德而至於指無謂有直犯誣逼則亦不可諉以言事一例容貸今此凶言之傳播者旣與章奏之直陳大有異焉其譸張之凶謀醞釀之禍機根柢有素設施叵測將不知何樣變怪至於何境噫人心不古世變層生從前極惡大憝之謀爲不軌者必先胥動浮言潛售凶圖其一串腸肚本自如是言念及此不覺骨顫膽掉此豈可歸之於尋常亂言置之勿問科乎大臣旣有所聞則傳說必有其人一番究問自可期得伏乞亟令王府設鞫嚴覈施以當律快雪神人之憤臣等昨隨召牌齊會朝房猥陳一疏而見阻於門將又格於騎曹屢次往復於政院而政院亦不許入終日相持遂至門限昨日筵本旣頒之後未有設禁之下敎而疏章之一直阻搪大關後弊且政院事又有大可駭然者臣等牌招之啓允下於早朝開政之前而庚牌之下臨乃在申後臣等莫曉其故來問委折則承宣答以吏隸輩之忘置莫重命牌之半日淹滯事未前聞自歸溺識臣等謂當該承宣騎堂亟施譴罷之典斷不可已也批以省箚其悉
정조 20년 · 강
命陳疏諸玉堂牌招入直
정조 20년 · 목
敎曰今無情勢之可言陳疏玉堂牌招使之推移入直
정조 20년 · 강
命承旨洪仁浩校理朴鍾淳竝遞差以李祖承爲承旨前望也
정조 20년 · 목
政院啓言日前玉堂聯箚批下之後校理朴鍾淳來請聽批故卽爲傳批而忽又無端出去仍爲違牌臣之徑先傳批於未肅拜之前者不勝惺悚而出牌之後旣以玉堂入來承批旋卽出去違牌事未前有請當該玉堂從重推考敎以未肅拜之玉堂豈可來請聽批乎依其言而宣示者俱是溺職卿與該玉堂遞差
정조 20년 · 강
命校理尹益烈修撰洪秀晩違牌傳旨勿施使各量宜爲之
정조 20년 · 목
因校理尹益烈修撰洪秀晩等違召敎以箚批旣宣則有何情勢又爲違牌此雖微事亦後習俗不誠中出來傳旨勿施使各量宜爲之
정조 20년 · 강
修撰張至顯上疏命限已身定配大靜縣原疏還給
정조 20년 · 목
疏略曰臣逢千一之際忝三司之列凡係義理關頭懲討大論可言之事欲陳之懷雖不勝其衆而囁嚅不發泯默至今者豈有他哉直以禁今申嚴開喙不得也鳴呼禁令二字誠一痼弊每有一番事端輒設一番禁令象魏縣法嚴如秋霜雖使古之汲黯魏徵復生於今世亦安得效其忠言讜論也哉以殿下之明聖豈不知此法之非先王古制而持以一時之權欲鉗群下之口毋論大事小事一有不槪於聖心則名之曰禁令俾不得容喙此何擧也此何事也大小中外抑塞悶鬱有口而不敢發扼章而不得上甚至於門將阻之於外喉司斥之於內求之古今寧有是乎殿下雖禁其口而不能禁其心衆情如沸無以厭服其爲累聖德而害世道庸有極哉此法不弛國事罔涯言之及此不覺心寒大臣章箚事體尤別而日前奉朝賀臣金鍾秀胥命歸後陳疏到闕而爲騎省所阻搪不得上撤此豈聖上平日敬大臣之至意也揆以國體萬萬未安後弊所關不可仍置臣謂伊日兵曹入直堂郞捧現告施以譴罷之典前後禁令一幷收還以開言路以光聖德焉噫嘻往在初二日擧朝遑遑心驚骨顫直欲籲天臣適在禁直目見光景而時原任大臣奔走咸簉獨在相晏然在家設有伊時採薪之憂已欠輿疾討賊之義而側聽十日終無一言臣實莫曉其故竊不勝慨然也臣目下病情實無强榮供職之望伏乞特許鐫免仍治臣逋慢之罪敎以渠亦爲此時事可知無論如此如彼莫嚴者法律則名雖大官卽亦人臣況有大官小官章疏勿捧之命焉其時若有越法捧納之騎堂則爲三司者雖欲一邊請覈本事義當一邊請律該堂而渠是何人乃敢以守法遵令之該堂謂之後弊所關若此不已則爲本兵堂郞者恣意擅便於命令而將爲無法律無命令之國寧不凛然心寒固知此疏之爲大臣甚不幸而大臣豈有與聞之理乎燎原之懼豈待知者其在眞箇杜後弊之道所當設鞫嚴訊明覈罪狀減死定配而顧其識名恕其爲人爲先濟州牧大靜縣限己身定配以尊王綱以肅朝紀○義禁府啓言罪人張至顯拿致府庭讀諭傳敎後卽令假都事洪理變押送配所敎以假都事過畿境後上來
정조 20년 · 강
命張至顯疏本捧納承旨李敬五定配在院承旨李書九遞差仍削副校理吳鼎源職
정조 20년 · 목
敎曰張至顯疏捧納承旨定配在院承旨遞差尾附他說意在匤救以惜卵之意特賜優批揆以刑政語及說堂事則一也到今至顯處分之後不可以遣辭之際明有輕重之別置而無論玉堂吳鼎源亦爲削識
정조 20년 · 강
命以許礛付圖畵署別遞兒窠
정조 20년 · 목
禮曹啓言圖畵署別遞兒付祿畵員崔得賢黃海監營裨將下去代差備待令畵員韓宗一許付敎以許礛付祿礛是永付司果則李寅文付祿
정조 20년 · 강
遞承旨李冕膺以黃昇源李晩秀金翰東爲承旨前望也
정조 20년 · 목
冕膺不爲仕進也
정조 20년 · 강
命廟堂以水陸操間當爲者問湖南道帥臣草記稟處
정조 20년 · 목
全羅兵使朴基豊狀請今秋巡點巡操令廟堂稟旨分付敎以近日雨澤果已淶洽而沿邑民勢亦果蘇完乎水陸操間何操當爲與否卿等問于道帥臣使之具意見論理報來後草記稟處
정조 20년 · 강
兵曹以慶尙監司李泰永發緘照律啓
정조 20년 · 목
該曹啓言慶尙監司李泰永楷書關內因本道武士不善抄上有自本曹發緘取招之命矣武士抄上飭敎何如而當該曹試才無一人入格不善選擇之罪實無自逃云旣已遲晩所當照律係是二品職請上裁敎以區別功議照律以聞又啓言李泰永杖一百收贖公罪施行允之敎以功減一等
정조 20년 · 강
命漢學文臣殿講生涼後更稟
정조 20년 · 강
命總理大臣蔡濟恭令華城留守趙心泰依前察任
정조 20년 · 목
敎曰功役行將告成觀於海閫狀啓亦覺弛心尺寸之朽在所當恕依前察任之意令總理大臣分付華城留守
정조 20년 · 강
命左議政蔡濟恭家遣御醫看病
정조 20년 · 목
敎曰月初諸大臣簉朝之時安心勿爲入來之意自內閣傳之其後已有日而連聞問病回奏之言尙未向差云甚爲悶慮明日左相家遣御醫看病
정조 20년 · 강
八道儒生蔡弘臣等八百二十一人上疏申請文靖公金麟厚文烈公趙憲文敬公金集從享文廟賜批不許
정조 20년 · 목
疏略曰殿下嘗洞觀乎千聖道統之源的諦乎諸賢授受之訣乃於臣等請享兩先正之疏以金文靖道學節義又提敎之至令臣等退與林樊隱德之士講明之臣遂乃汲汲然博詢採其論而溯其源敢復條對如左鳴呼文烈文敬之道德學問已仰悉於前疏而謹按文靖公臣金麟厚以淸明溫粹之姿致謹思明辨之工風神秀朗而人稱淸水芙蓉胸次灑落而宛若沂水庭翠讀書則以大學爲九經之基址窮理則以敬爲一心之主宰表裏無間動靜如一而論人心道心之機則群賢尙或聽瑩而獨見大意辨四端七情之發則文純極其精密而亦多就質自其性命陰陽之妙以至人倫孝悌之實體在一身而本末備具明知達識超乎事物紛糾之表深造厚積進乎正大光明之域而若其洞見道體之源的得聖賢之訣則其詩曰天地中間有二人仲尼元氣紫陽眞可見其平生識趣之大槪而引接後學則如襲春風而覩慶雲也發之呤咏則乃根風雅而參騷選也此亦德性之相關而特其餘事耳蓋其道德之純深學問之高明實與文烈文敬前後一揆而至若危忠姱節之卓冠千古淸風高義之震耀百世則文烈之扶春秋一統之義樹綱常萬古之風者可謂同條而共貫且其禮學之精審而文元亦嘗以文靖之說多有考證則文敬之紹述家庭之學證成國朝之制者亦可謂一串貫來矣此金麟厚始終本末之大略可見於宋文正所著碣文而若其平生踐履之要訣則其曰知行竝進內外交修者乃其自得而自道也今於文烈文敬請躋聖廡之疏固當從其世級首陳共請而其不得遽然竝擧者蓋有以矣金麟厚從享之請始自聖上臨御之初京外儒士之陳籲者凡六七遭而皆以金文靖單擧屢蒙優批至於趙憲金集從享之請尙未一番警咳於殿下之前而昔在先朝名碩之論館學之疏皆以文烈文敬竝擧而曾未遑於文靖故臣等只遵前輩已行之例有不敢以三先正率意竝擧而今殿下特賜開示反復提諭此實聖德之尤有光焉而斯文之慶莫大於是矣從古以來世治郅隆運啓休明則群賢輩出或一時而竝生或一門而萃起朝家所以尊尙而崇報之者亦且不憚其繁而愈多而愈好也然則文敬之趾美賢父實我國家之禎祥而聖廡同配亦爲聖世之美事矣父子竝侑一分如何則前昔儒賢豈爲此論哉至於林樊講明之說一如前昔儒賢之論而亦惟曰積誠格天而已伏願更加澄省亟令先正臣文靖公金麟厚文烈公趙憲文敬公金集躋享聖廡以幸斯文以光聖德批以從享聖廟如金文靖之道學文章節義器局而不與焉則於斯文何公論何至於趙文烈非不偉然有難遽議又若金文敬竝侑之無稽前批說之備盡爾等退修學業
정조 20년 · 강
勘放金吾時囚趙觀鎭鄭述仁
정조 20년 · 목
義禁府啓言密陽府使趙觀鎭原情以爲漕船之中路冒禁許多添載雖在裝發過境之後當初若能嚴束豈有添載之事罪在溺識萬殞難贖云請刑推得情敎以考律勘放後草記又啓言信川郡守鄭述仁原情以爲華城府畓新掘水道時董役該校不無貽弊之事附近民畓亦有被害之處而矇未覺察不得禁斷自顧罪犯萬殞猶輕云請刑推得情敎以付過放送又以趙觀鎭杖八十收贖奪啓告身三等放送啓敎以如有功議各減一等又啓言趙觀鎭功議各減一等杖六十收贖奪告身一等
정조 20년 · 강
命刑曹罪人李光寅更爲嚴刑得情
정조 20년 · 목
刑曹啓言罪人李光寅大同米二百石偸竊辭緣箇箇遲晩而係是梟示罪人請令兵曹稟處敎以伊時許多船隻之致敗也諸般奸情必有同謀共犯之罪更爲嚴刑期於得情以聞
정조 20년 · 강
遞知敦寧蔡廷夏
정조 20년 · 목
吏曹因廷夏乞解疏本啓言旣無孰寧公格當遞從之
정조 20년 · 강
承旨申鳳朝陳疏乞郡批許該曹稟處
정조 20년 · 강
配承旨李敬五抱川縣
정조 20년 · 목
義禁府啓請敬五抱川縣定配依例押送允之
정조 20년 · 강
命畵員金得臣付圖畵署別遞兒窠
정조 20년 · 목
禮曹啓言卽接圖畵署手本則許礛永付司果李寅文前已別遞兒付祿方爲受食云今番別遞兒付祿何以爲之敎以然則金得臣付祿
정조 20년 · 강
命權減軍器寺別破陣十名書員三人庫直一名其外不緊名色十餘事件亦爲還實或除減以補用下之需火藥庫守直之節依前爲之
정조 20년 · 목
軍器寺啓言取考本寺式例詳探目下事勢則一年應入不能當應下員役等數朔料布每患難繼及今變通在所不已本寺火藥庫在於三淸洞名存實無當罷久矣參下官入直今姑停止別破陣二十名今則無緊關擧行之事十名權減等閑色書員三人庫直一名亦爲權減則其除出料米當爲一百八石十二斗錢二百七十二兩此則來頭可作需用此外小小不緊名色竝十餘事件還實或除減之數合錢爲一百八十七兩米爲四十四石十斗此則自今年僅可推移充用於不足之數蓋員役等一時除汰爲可矜故依他司近例有闕勿補次次除減計料此則退計幾年盡減後可得贏餘今雖苟艱後必稍裕仍以永久爲公用不時之需於彼於此實爲兩便請以此酌定成節目擧行允之敎以事勢雖如此名之曰火藥庫則其在存羊之義不宜除減守直之勢依前爲之
정조 20년 · 목
敎曰籌坐聞已來會再明日次對進定於今日○右議政尹蓍東曰判府事李命植疏請諸條向筵覆奏姑未啓下而其中略有釐正處常賑報耗縮專由於給代一事今欲盡爲推還則京外事勢亦有行不得處自今定式給代名色永爲防塞成節目遵行之意添入於擧條矣蓍東曰華城留守因紙所設置事請得兵曹休紙枚報備局矣予曰此事予嘗欲痛革矣各司休紙亦一文獻近來久遠文簿之無徵實由於休紙之發賣今番常賑廳文書亦全無可考豈不萬萬寒心乎向筵亦有下敎戶曹則能有久遠文書之藏置者耶戶判李時秀曰今方査出類聚矣予曰所謂兵曹休紙卽何樣文書蓍東曰軍案居多而新案成册後舊案每歸無用矣予曰戶兵曹文書與閑漫文跡尤異雖似無用典守不失則日後安知無考徵之事自今嚴立科條無得擅自發賣之意戶兵曹一體遵守可也予曰備局事誠悶然各道乾犒饋卽辛丑定式之事而日前使問薵吏則不知爲對所謂事知書吏者應役不滿十年本司亦無老鍊之吏每事輒稱不知豈不駭然予曰日前張至顯事素知其爲人故處分止此而欲待今筵一諭卿等矣其疏所論不過請勘騎堂門將雖似小事關係則甚大渠則以騎堂事謂有後弊而予則以爲此而不嚴處則後弊不可勝言三代以上揖讓盃酒之間不令而嚴不言而信倫綱明矣風俗淳矣何等盛際無容議爲而孟子猶慮夫世變之無窮以爲有伊尹之志則可無伊尹之志則不可大易亦曰臣弑其君非一朝一夕之故其所由來者漸矣此可見聖人之謹於微而辨之早也國之所以爲國以其有法紀也有此堦限卽人鬼關頭雖以今番事言之旣曰設禁則騎堂之奉法遵令自是當然之識以其奉法遵令而及以爲罪則安用法令爲哉存天下之大防立人紀於萬世政在此等處決不可以只請薄勘泛然看過也大抵禁令一事予亦出於不得已而昨年設一禁令今年立一禁令誠不可使聞於隣國垂示於來後而苟使治能從欲人皆率敎則亦豈無收還之時乎今番禁令雖無文跡之頒示者至以懸首之律分付門將則設禁之嚴可謂較重矣騎曹堂郞事向師律何敢冒犯乎設如渠言騎曹堂郞不信命令不畏法禁則其流之害必至於莽操懿溫接跡而起人莫敢誰何從古誅亂賊而明義理非爲時君世主也卽天下萬世民彝物則之所維持者也袞識有闕則牽裾折檻固無所不可而今乃請勘奉法之人若是齗齗果使命令則尼而不行奉法者從而罪之則一部經國大典火之亦可也年前專輒二字固非好語而以今國綱俗習此弊不防則將不知至於何境豈非凛然心寒處乎今日三司諸宰不論至顯之犯科以何顏登筵席乎予則以爲至顯設鞫然後王法可行大臣諸宰各陳所見可也蓍東曰國有法禁昭揚象魏一有犯者其罪何如而今番事則臣等亦未及詳知禁令之已下在外三司似或未得聞知但以門將之阻搪有此騎堂之請勘矣予曰果不知設禁乎此則問於渠可以知之矣予曰凡事有大猶可以容忍者小亦不可闊略者吳鼎源疏與張至顯疏下語雖有輕重大意則同故退後處分其疏中傳敎句語之請改不必持難直依朱書本文刪改見者果以爲勝於前本耶蓍東曰傳敎之直用朱書本文體段益重矣予曰此所謂淵覿說抃之徒也大抵以言爲諱莫今時若而言不知裁亦莫今時若甚至於犯分凌節者種種有之如卿處崇秩者隨事告戒稍使畏戢則豈至於是乎蓍東曰今番事擧皆憤痛欲死臣等力請不得不敢更言而憤惋之心不能按住況年少輩無怪其語不擇發也日前筵本出後我聖上天地之大山籔之藏人孰不欽仰感服而若其憤不欲生之心亦秉彝之不能自已者矣予曰卿之爲持平時啓語到今見之別無危言而亦未免狼狽昌言日進之時猶尙如此近日言者全不畏法畢竟自陷坑坎則豈世臣之福乎且古則無論言之是非得失朝廷言議自有主張之人公共之論而今則暗中迭發漫無統紀其端莫測其勢莫遏此果何許貌樣何等爻象近日嚮用之臣如二提學亦可謂冒虛名而受實禍予嘗爲之悶然問諸卿卿曰不知問諸二提學二提學亦曰不知誰復知者予實慨然昨年以後朝象有何改觀厭服人情者乎蓍東曰臣等固不知何以致此而亦何敢辭其責乎予曰朴聖泰置而不論則渠之功名豈過於靈光郡守乎在聖泰被論反爲幸矣洪光一之爲人皆以爲狠毒而曾爲兼史時熟知其人如許至孱劣者有何半分氣力乎如張至顯之柔軟者固不足深責而關係不輕不得不處分聞其晚始生男故稍從末勘矣予曰今番禁令旣稱人多不知諸臣筵退後以此筵敎各相告諭于親知之間俾勿更干重科且聞金奉朝賀長書中不出人名人多爲惑云而其時封還之附奏中有所指名故予以默運量處爲敎觀於向日筵本可知此事諸臣不可不知也予曰張至顯疏有尾附一言而此則不但其實病之難强其時予使勿入來人言之妄類如是矣予曰軍器寺事何以則爲好耶待卿登筵欲得其詳矣火藥庫俄送宣傳官使之摘奸以來而孟子則勸齊王勿毀明堂而今此武庫請毀之論何也設施之初五衛軍器皆自武庫支授故經紀之際皆從饒厚今雖凋弊仍而置之不害爲存羊之義毀之則有何補用於本寺者耶訓將李柱國曰非謂補用本寺財力實無修葺之望故不得已有此議矣予曰凡事莫如仍舊訓將已老矣何必毀畵古人之所經營者乎蓍東曰臣則以爲毀之不可故草記中亦不請毀矣蓍東曰軍器之堅利自古稱武庫之藏環刀長片箭鳥銃等物在於庫中而鳥銃制樣精緻且長甲冑之所在者亦稱堅鍊修改甚好而財力無可區劃處矣予曰本寺受弊必有其源卿等詳陳可也柱國曰用度浩繁應入者少應下者多故日漸凋弊矣予曰用度綠何而浩繁蓍東曰三提調九郞廳員役旣多且綠近無工匠之役故下輩無蒙利之資弊源於此矣予曰曾在先朝因洪奉朝賀所奏甲冑米還屬惠廳後本寺匠役沾漑者少矣柱國曰臣待罪本寺尙不能反庫徵逋郞廳亦皆自知爲五日京兆本寺事拋却一邊自然漸成弊局矣予曰昨夏幸北營時鴐過武庫衙門者遠望簷桷之軒敞可知其當初設始之宏規而到今可謂宂官矣守直則別破陣爲之乎柱國曰然矣予謂蓍東曰卿於司僕多有復舊之政而獨不用力於軍器寺乎蓍東曰司僕則物力有裕易於爲力軍器寺則無用力之地矣予謂開城留守趙鎭寬曰本府人才之搜訪已有所料量耶鎭寬曰今方廣搜矣予曰從速爲之通籍而積滯不調者將校中有武藝身手者皆精選好矣
정조 20년 · 강
命大靜縣定配罪人張至顯令該府拿來嚴問得情以聞
정조 20년 · 강
命七夕製待秋展謁後爲之
정조 20년 · 목
右議政尹蓍東啓言七夕製頃因泮堂不備有文任與諸生退待更召之命矣御題事體何等尊重而多日奉安于尊經閣更未有下敎者恐未安矣敎以今則秋謁之擇吉當在近勢將於行禮後爲之矣
정조 20년 · 강
右議政尹蓍東請從三南道臣條陳水陸軍換定事竝姑置之從之
정조 20년 · 목
蓍東啓言頃因訓鍊大將李柱國上疏水陸軍換定便否關問三南監司往復兵水使論理報來後稟處之意覆啓行會矣卽見三道道臣報備局辭緣則慶尙監司李泰永以爲統水兩營之柂上櫓軍俱在沿邑則所謂防軍武學名雖水軍不過收捧身布而已於山於沿別無便否之可論而番布減加徒致驛騷軍制變通亦係難愼仍舊貫置之云全羅監司徐鼎修以爲水營及各鎭戰兵船卒之能櫓操柁者乃是給代立防之類緩急備預專在此輩而若其收布軍卒則雖沿邑之民其不能慣水制船亦與山民等耳今雖換置似難責其實用云忠淸監司林濟遠以爲陸軍之在沿邑者爲九百七十八名水軍之在山郡者三千四百三十二名內赴操校卒只五十六名餘皆納布雖欲換定數不相當而納布軍只納身布初無赴操之事設或換定徒壞水使節制就其中赴操校卒五十六名舟師邑鎭納布軍中從便換定其餘勿爲擧論云矣三南道臣論理報來者旣皆以爲難於換定而湖西道臣則就其中校卒五十六名從便換定爲辭數旣些少無甚得失各邑相換之際秖益騷擾之端請三南水陸軍換定事竝姑置之從之
정조 20년 · 강
飭武庫守直及火藥搗砧器用修葺之方諭摘奸考勤慢之意仍命都提擧以前後批旨餘意措辭書揭三淸洞該衙門
정조 20년 · 목
右議政尹蓍東啓言今因軍器寺草記火藥庫守直官勿爲除減事旣承批旨矣該庫今爲月課貢人搗砧火藥之所而自是武庫所當句營者也各邑分送之藥九品雖不精察飭無人事甚疏虞旣有入直官員則貢人藥丸造成時竝令摘奸申飭俾有實效恐好矣從之敎以昨夏駕過雖見之今日更遣宣傳官審視圖出形便以來地勢極好法意至重毀畵非可論而守直與修葺之方卿其各別嚴飭此後各司外摘奸之中使史官進去也當考其守直勤慢藥品精粗與否大抵武庫之稱體貌何如則近來之有名無實而至有毀宇救弊之論事之寒心孰甚於此寺樣之復古寺屬之聊賴而府庫充溢器用堅利煥然一新俾有改觀之實效將此批旨及草記批旨餘意卿其措辭書付三淸洞中武庫衙門
정조 20년 · 강
命溫陽郡守卞緯鎭今番中考蕩滌收用
정조 20년 · 목
吏曹判書金載瓚啓言溫陽郡守卞緯鎭關四邊地守令待窠擬入事有命而緯鎭今番殿最居中矣論以政格無以陞遷一番稟定後臣曹可以擧行敎以旣有所重蕩滌收用
정조 20년 · 강
命密陽漕倉發船日子令道臣詳察事情許令進期裝載離發後無敢留泊領運差員亦不得下陸
정조 20년 · 목
戶曹判書李時秀啓言今番點檢時後漕倉漕軍輩來訢臣曹以爲自密陽漕倉至海口道里最遠猍港淺灘難於行船每費許多日子於出海之前爲弊甚多而三月十三日發船乃是定式不得進退始自明年差進一旬以三月初三日發船更爲定式則庶可除多少弊端云事勢則似然而不可以渠輩之言遽改元定日子分付道臣詳察事情便否奸弊有無果如漕卒輩所言則許令進期而後漕倉領運差員卽薺浦萬戶船過本鎭前洋故每每泊船多日遲留前後添載之弊亦未必不由於此此後裝載離發後船隻無敢無端留泊差員不得下陸或有犯者道臣摘發論勘事申明嚴飭似好矣從之
정조 20년 · 강
命來十八日專經武臣殿講待涼生後更稟
정조 20년 · 강
命翰林金履永口傳還付注書牌招入直
정조 20년 · 강
命左議政蔡濟恭家相當藥物更爲齎傳
정조 20년 · 목
醫官玄必采書啓以爲左議政蔡濟恭病症看審則自六月二十七日始患泄瀉二十八日轉成血痢一日之內度數爲七八次屢試湯藥終不見效今則飮啖全少直元漸憊房闥之內難於動作脈度則左右三部俱爲微數此是滯氣未解暑濕尙存之致藥則主家連用淸暑益氣湯云矣敎以所愼之跨朔未差極爲悶慮相當藥物更爲齎傳以來
정조 20년 · 강
命奉常正沈銖令該府拿囚捧口招以聞敺打院吏之首倡該隸嚴刑餘皆嚴杖捧供
정조 20년 · 목
政院啓言都承旨牌招時奉牌院吏路逢奉常正沈銖則謂以戛過馬前拘置於道傍閭家甚至徒隸輩爭爲敺打裂破衣巾云各司之不得任意推捉政院書吏自有受敎定式況命牌事體何等至重而該寺郞官無難拘置奉牌之吏事未前聞所當重勘而本院請推外無他罰何以爲之敎以近來紀綱之如此豈不寒心該郞卽令該府拿囚捧口招以聞該隸亦令該曹首倡漢嚴刑其餘嚴杖捧供啓聞事分付
정조 20년 · 강
勘放金吾時囚朴彬源
정조 20년 · 목
義禁府啓言咸悅前縣監朴彬源原情以爲渠猥當領運差員之任不能嚴束沙格不善作䑸草嶼危港急流放舟未及挽止致有此莫重漕船一隻臭載之境自顧罪犯實合重誅云請刑推得情敎以日熱如此區別功議考律勘放後草記又啓言朴彬源杖八十收贖奪告身三等而功減一等
정조 20년 · 강
吏曹以承旨申鳳朝疏本啓請許界一縣從之
정조 20년 · 강
命兵曹及守門將更勿干預疏事諭以冒禁者以當律論
정조 20년 · 목
敎曰一番設法立禁則無論緊漫大小但當按而守之遵而行之而已焉用門禁爲哉近來門將與兵曹與該房之次次致察其涉禁與否反有關於國綱冒禁者當以當律論此後兵曹及守門將等更勿干預於疏事事分付
정조 20년 · 강
大司諫李太亨疏陳母病乞遞批許救護
정조 20년 · 강
遞承旨申鳳朝
정조 20년 · 목
以大司諫李太亨上疏捧入事有是命
정조 20년 · 강
命奉常正沈銖供辭勿施該隸李顯培令該曹加刑取服其餘諸人嚴刑捧招
정조 20년 · 목
義禁府啓言奉常正沈銖原情以爲以太常仕進事入新門內有一書吏橫竹戛過少不回避陪隸呵止則反有不遜之語使之知家回馬入本寺之際厥吏踵至而言曰以政院吏奉持承旨命牌胡爲知家下隸胡爲歐迫乎自袖中出示命牌故渠曰院吏之不得任意推治曾所稔知又況奉持至重之命牌乎汝初何不言之而今始言之仍令卽爲還送至於下隸之裂破衣冠敺打之狀實未目覩云矣旣有捧口招以聞之命請上裁敎以名忝法從者如許無知妄作之罪寧或有一毫欺隱之理而渠供曹招多有相左此供辭勿施卿等知悉○刑曹啓言奉常寺下隸李顯培口招以爲今日官員仕進本寺時有一書吏揮袖前來連呼辟坐終不聽施故渠以陪隸之體例使之知家官員已爲過去使令曺次乭落後知家之際以致敺打而厥吏郞到本寺始言奉牌院吏故官員卽爲送之云鄭德喜口招以爲渠以鞍籠院吏知家之時只呼辟坐仍隨官員初無犯手之事云曺次乭口招以爲李顯培使渠知家院吏故欲爲知家之際厥吏拒而不聽果爲推擠敺打裂破衣笠厥吏始言奉牌之院吏而以迷劣所致仍爲知家云奴三福口招以爲渠以本寺驅從身負冠帶板隨從官員之後初無參涉之事云首倡李顯培嚴刑一次其餘鄭德喜等各嚴杖一百究問則顯培次乭等箇箇遲晚而德喜三福等爭敺一款終不直陳所當待辜限嚴刑得情而旣有捧供啓聞之命請上裁敎以知其奉牌而拘置與否待栲訊限滿加刑取服雖非首犯亦豈不知各人等一竝嚴刑捧供
정조 20년 · 강
召見藥院提調沈頤之副提調黃昇源于誠正閣
정조 20년 · 목
日次請診也○予曰都下民食不得不艱計戶殆過四萬許口又將幾倍日食之極多從可推知均役米三萬石前所支放而今則不然如以此穀散在民間豈不爲民食之一助乎此所謂百姓日用而不知也均役米定價每石爲三兩七錢此固豐登之價而雖或年年大豐此價係是元定安有史所稱斗米三錢之盛乎
정조 20년 · 강
開坼咸鏡道殿最
정조 20년 · 목
咸鏡監司趙尙鎭啓本都事朴聞遠延命尙稽參考亦闕安邊府使任希厚濕束頗嚴瑣謗奚招慶源府使金魯範瓜期雖報糴怨難平定平府使沈公燁姑恕疵謗益宜廉愼幷中明川府使金宅和杖濫無威糴弊多怨利城縣監姜善鎭昏懦太甚痼疾難强幷下
정조 20년 · 강
命定平府使沈公燁下考施行洪原縣監崔寅燮中考施行
정조 20년 · 목
吏曹啓言本曹開拆坐起時考見咸鏡道褒貶啓本則定平府使沈公燁以姑恕疵謗益宜廉愼爲目宜置下考而置諸中考洪原縣監崔寅燮以治欠剛果譽著蠲恤爲目宜置中考而置諸上考殊無嚴明殿最之意請該道臣推考沈公燁罷黜崔寅燮中考施行允之
정조 20년 · 강
以魚用謙爲承旨前望也
정조 20년 · 강
勘放金吾時囚沈銖秋曹時囚李顯培等
정조 20년 · 목
義禁府啓言奉常寺正沈銖更招以爲路逢書吏之際全昧政院吏奉牌之狀果爲分付知家則何敢誘罪於下隸至於橫竹事亦爲目覩故及其入本寺還送之際謂之曰全昧院吏之奉牌而知家者極爲驚悚而汝之橫竹則不善爲云則答以初不持竹必誤見云至於敺打實未目覩故前招不能直陳云有捧口招以聞之命請上裁敎以罪之輕重專係於命牌之納袖裏與否而院吏渠說亦以不爲露示爲言云則與知而故犯容有界限以此照律區別功議草記又啓言沈銖杖一百收贖告身盡行追奪而功議各減一等杖八十收贖奪告身二等放送何如允之○因刑曹都囚徒敎曰李顯培鄭德喜曺次乭奴三福亦足懲罪竝杖一百收贖放送
정조 20년 · 강
召見禮曹判書閔鍾顯于重熙堂
정조 20년 · 목
禮曹判書閔鍾顯啓言臣於日前得見知製敎金熙采製進顯忠祠追配諸臣致祭文則贈參議車忠亮祭文中以車禮亮之子矇然入書贈參議車元轍車孟胤祭文俱以車禮亮別號有所稱及至於車孟胤則乃是忠亮之子而祭文則認以爲禮亮之子以叔爲父句語多錯請當該知製敎推考祭文更爲釐正入啓之意分付從之
정조 20년 · 강
兵曹判書趙宗鉉以前校理吳鼎源疏辭引義違召命問啓仍飭牌招
정조 20년 · 목
敎曰今聞兵判以前校理吳鼎源疏中騎堂論勘事引義云而此可謂皮不存之毛門將處嚴飭張至顯旣云未及聞則鼎源亦必然然則重臣處義太過猶以重四維之意更令政院問子鼎源鼎源以果然不知縷縷自明云兵判處義到今尤無所據兼兵曹判書趙宗鉉卽爲牌招開拆草記試官望筒使之斯速擬入宗鉉違召敎以不干之事如是强引處義道理俱無所當從重推考更爲牌招宗鉉再違召敎以其委折問啓○政院啓言依下敎問于兵曹判書趙宗鉉處則以爲臣之遭罹非比尋常聲罪甚峻蹈藉無餘目以恣意請以勘治後出之言雖未見疏本伏見處分傳敎尤知其遣辭深緊臣於是一陪悚恧無地自容今日傳敎雖以皮不存之毛爲敎而臣之目下處義不在於言者之曰知曰不知其所靖私義而謝人言惟在遄被嚴勘而已嶺海鈇鉞伏地以俟云矣敎以可强而不可强反有關於廉防不如是則輔國重臣體貌自異豈或强所不强乎此啓辭勿施仍以前牌各別催促違牌勿爲呼望
정조 20년 · 강
命以十八日展謁太廟
정조 20년 · 목
禮曹啓言太廟展謁吉日以處暑前後擇入事命下矣令日官推擇則今月十八日二十四日二十八日俱吉云以何日定行敎以十八日爲之出還宮門路由弘化門以此知悉又因景慕宮展謁吉日日子上同推擇取稟敎以日子臨時當下敎路由館峴以此知悉
정조 20년 · 강
命兵曹判書趙宗鉉記過尋命勿施召見于誠正閣
정조 20년 · 목
政院啓言再明日擧動侍衛軍兵當爲磨鍊而兵曹判書趙宗鉉來詣闕外終不入來請從重推考敎以資級自資級紀律自紀律揆以國綱豈可偏彼忽此乎故重臣在本兵也崇政殿東月臺殿座時處分重臣亦必知之況莫重動駕軍兵磨鍊以毛焉傅之情勢若是遲滯者擧措反涉於弄劇萬萬駭然兼兵曹判書趙宗鉉爲先記過使之斯速入來擧行於處分之前○敎曰兵判已爲出膺記過分揀使之入侍
정조 20년 · 강
判下兵曹十八日動駕時軍兵取稟草記
정조 20년 · 목
因該曹軍兵取稟草記敎以訓局步軍十五哨馬軍五哨禁軍五番隨駕禁將率御營出番鄕軍三哨該營騎士二番留陣餘皆置之
정조 20년 · 강
命禿城中軍依北漢管城將例稱號當否總理大臣與外使相議草記
정조 20년 · 목
因水原留守趙心泰今春夏等禿城中軍褒貶啓本敎曰本府今爲壯勇外營而內營外營營制旣無中軍則以前日防營時本府中軍之稱號名實不副若以本府之猶有收米束伍軍謂不可祛其中營之稱云爾則亦甚不然禿城中軍無關於本府以此以彼合有釐正之擧依北漢管城將例稱號爲可乎抑有何別般稱號乎令總理大臣與外使相議指一草記
정조 20년 · 강
命柔遠僉使尹賢佐下考施行
정조 20년 · 목
兵曹啓言拆見北兵使鄭觀采去春夏等褒貶啓本則柔遠僉使尹賢佐以頗欠振刷爲目則宜置下考而置諸中考殊無嚴明殿最之意請該帥臣推考尹賢佐下考施行允之
정조 20년 · 강
命承旨黃昇源金翰東朴宗來重推魚用謙遞差以俆有秉代之前望也
정조 20년 · 목
敎曰近來院中故事一以毀劃爲事甚至新除承宣之肅拜未下者徑先省記然則同副新來之肅拜前留待政廳者亦當省記乎當該承旨遞差其時在院右位承旨從重推考以存故規
정조 20년 · 강
遞副總管具世勣以田文顯代之口傳也
정조 20년 · 목
因寶劍望筒敎以懸頉人許遞令該曹口傳差出待開門牌招察任
정조 20년 · 강
重推判義禁閔鍾顯知義禁李聖圭李祖源同義禁閔台爀仍命時囚張至顯更爲捧口招以聞
정조 20년 · 목
義禁府啓言張至顯原情以爲渠亦人耳雖甚愚迷豈不知國法之至重命令之不敢違越而家在城外無所聞見又以不出朝紙之故門將處所下萬萬截嚴之敎全未得聞奉令守法之該堂乃反有陳疏請勘之擧及伏見渠之處分傳敎之後始乃怳然大覺追悔莫及此莫非死期將迫不知不覺之中自陷於罔赦之罪不知而犯此亦死罪以此以彼萬戮猶輕云有嚴問得情以聞之命請上裁敎曰門將處禁令雖以未及聞知極口分疏初二日以大官小官無敢呈一筆跡傳敎渠果得見爲言然則見此傳敎何敢開口於本事名以口招糢糊莫甚而赴坐諸堂循例捧入諸堂從重推考更爲開坐嚴問捧口招以聞事分付
정조 20년 · 강
遞承旨李祖承徐有秉
정조 20년 · 목
敎曰左承旨除拜以後以其實病連日病狀云而左副承旨院規亦在應遞之科云竝許遞今日政差出待下批牌招察任
정조 20년 · 강
以田文顯爲禁衛中軍
정조 20년 · 강
開城留守趙鎭寬以府內儒武抄出以聞命文蔭武已通仕籍者亦爲採探修正上送
정조 20년 · 목
該留守狀啓以爲儒武抄啓博採輿論後錄馳啓武出身金履玉前縣監忠國族弟身手狀健力擧沙十七斗鐵箭一百四五十步武出身李命健翼峴君璉後孫前監察亨道子身手赳赳弓馬頗熟武出身王允漸高麗後裔爲人精緊騎射亦優幼學李春韡境內士族早棄擧業躬耕養親每月朔望與鄕中士子輪講經書敎以府內文蔭武已通仕籍者亦爲採探公議修正上送事回諭
정조 20년 · 강
以成鼎鎭爲承旨尋遞以洪仁浩代之竝前望也
정조 20년 · 강
遞掌令李儒修獻納韓興▣持平申絢正言趙萬元
정조 20년 · 목
承旨黃昇源啓言明日動駕時侍臣當備員而兩司多在外者未差之代政官牌招開政差出待下批牌招備員進參從之
정조 20년 · 강
召見吏曹判書金載瓉有司堂上李時秀于重熙堂
정조 20년 · 강
命文莊公鄭經世後孫前都事宗魯擬入復職窠
정조 20년 · 목
敎曰曾於筮仕上來也知其人其後聞之果有所存此人卽文莊公鄭經世之奉祀孫云而文莊之出入經筵自任啓沃典文衡主銓柄學識事業至今塗人耳目今於其家有飭行之士豈不貴乎問於大臣亦言其鄕中之著稱苟欲收攬豈後於人且令大政隔日揚淸之政朝見銓官面飭其在隗始之義當從已所聞知者試可前都事鄭宗魯今日政復職窠擬入事分付
정조 20년 · 강
有政吏曹判書金載瓉進
정조 20년 · 목
以李亨元爲承旨洪明浩爲吏曹參判李羽逵爲執義柳雲羽爲司諫李益恢趙彥哲爲掌令南涑朴載德爲持平柳頤玄爲獻納申漵爲正言金近淳爲校理高宅謙爲副校理林漢浩爲修撰鄭存中爲知敦寧鄭大容爲左尹徐瀅修爲光州牧使鄭宗魯金應斗爲司圃別提
정조 20년 · 강
左議政蔡濟恭箚陳病狀仍請太廟秋謁時闕參之罪賜批尋因醫官書啓命以審愼用藥之方往諭
정조 20년 · 목
批以愼度之尙未復常何等憫念剋代之方有難專治於篤老氣力而厥証異於他証亦不可輕試補劑燠瀉之間取舍何居望須十分愼護遄臻勿藥之喜明日行禮雖未參班何至於引義乎安心調理待快差視事仍敎曰此批答遣史官傳諭更遣御醫看病○醫官玄必采書啓以爲左議政蔡濟恭病症看審則或泄或痢厭進食飮神氣委薾此是眞源不足滯氣未解之致藥則主家欲用加味養胃湯而姑未煎服云敎以痢症之養胃湯未知何許醫者之所命藥而日前淸暑益氣湯已非當劑則豈可以神氣之委薾用不當用之劑乎須更審愼無或差謬之意更爲往傳待朝看病書啓
정조 20년 · 강
命假注書具得魯禁推侍下敎捧供
정조 20년 · 목
敎曰假注書具得魯之怠於奉公不止一再今日又以廳任擧動在明而不知去處禁推待下敎捧供
정조 20년 · 강
命廟堂以西銓初仕窠闊狹之政論理草記
정조 20년 · 목
敎曰都目大政西銓之振滯拔淹尤宜致力八方靺韋之裏足較藝而萬一不得沾仕如試圍落榜者之無聊渡㶚其可曰大政云乎有窠然後可責銓官之公不公而昨聞西銓長言守部初仕無一見窠各道取才無以排比豈有如許之大政乎須有別般闊狹之道可以成樣卽令廟堂以其意見論理草記
정조 20년 · 강
以李龜雲爲副應敎宋祥濂爲校理韓致應爲修撰鄭東幹爲副修撰前望也
정조 20년 · 강
以鄭景祚爲執義李顯默爲司諫趙德潤爲掌令李基慶爲持平金履喬爲獻納前望也
정조 20년 · 강
掌令趙彥哲引避賜批
정조 20년 · 목
避嫌略曰昨年夏猥叨臺職適値慶月粗陳叩謝之忱堂疏論出而斥之以無端闕啓譏之以貽羞無餘名以言官旣被貽羞之論臺端一步便成鐵限請命遞斥批以勿辭亦勿退待
정조 20년 · 강
命時囚張至顯供辭中首尾橫決一款後坐起時更爲嚴問取招
정조 20년 · 목
義禁府啓言大靜縣定配罪人張至顯口招以爲渠雖愚迷豈不知國法之至重命令之不敢違越而特以不出於朝紙之故門將處所下萬萬截嚴之敎全然未聞至於初二日大官小官毋敢呈一筆蹟之敎果爲伏見而伊後又聞大臣或請對或陳疏云云迷劣所致意謂不至死罪乃以奉令守法之該堂反爲請勘及見渠處處分傳敎之後始乃怳然大覺追悔莫及直欲溘然此莫非死期將迫不知不覺之中自陷於罔赦之罪若早自覺得則揆以常情寧有冒犯死罪之理云旣有捧口招以聞之命請上裁敎以門將處禁令初不依俙聞知云極口發明到今雖難直歸之於知而故犯初二日傳敎係是登聞於公家文蹟以前事則猶復捏引有若只知初令不聞後禁然者首尾橫決無以分曉此一款後坐起時更爲嚴問取招以聞
정조 20년 · 강
詣太廟展謁仍詣景慕宮展謁
정조 20년 · 목
具翼善冠袞龍袍乘輿出永淸門明政門降輿乘輦出弘化門由梨峴至宗廟洞口降輦乘輿入宗廟門至齋室門外降輿入齋室改具冕服詣版位行展謁禮陞廟內奉審仍詣永寧殿行禮奉審竝如儀還入齋室改具翼善冠袞龍袍少頃出齋室乘輿出宗廟門降輿陞輦由館峴至觀旂橋降輦乘輦至景慕宮洞口降輦乘輿入宮門降輿入齋室改具冕服詣版位行展謁禮陞廟內奉審還入齋室改具翼善冠袞龍袍出齋室乘輿出宮大門降輿乘輦至觀旂橋降輦乘輦敎承旨李晚秀曰柢迎儒生幾人晚秀曰生進擧案合爲一百二十一人矣予曰明再明間七夕製當以此擧案試取若在家不參者無敢入場事分付入弘化門降輦乘輿入明政門永淸門還內
정조 20년 · 강
命孝陵參奉柳尋春閑司相換長陵參奉金啓溫嚴飭供職
정조 20년 · 목
吏曹以尋春啓溫有母病呈狀乞遞請竝改差敎以柳尋春見其奏對明知所存豈可徑遞閑司相換使之上來供職金啓溫雖以逢是年收錄爲敎而念其先之意兼寓於其中焉敢處義嚴飭供職
정조 20년 · 강
命宗廟署守門訓鍊判官鄭宅柱副正擬入景慕宮守門訓鍊主簿權翊總郞宣傳官中陞敍
정조 20년 · 목
敎曰訓鍊院官之守門定式之後初經展謁宗廟署守門訓鍊判官鄭宅柱明日政副正擬入景慕宮守門訓鍊主簿權翊總郞宣傳官中陞敍以示重所重之意皆令爭先入直恪勤守門
정조 20년 · 강
政院以掌令趙彥哲混入闕中請推命勿推推請推承旨朴宗來招致兵曹佐郞李海淸査問其不禁混入之罪
정조 20년 · 목
政院啓言承牌臺諫入來之際掌令趙彥哲以行公臺諫亦爲隨入關門仍留何等嚴重而任自渾入事極未安請推考敎以此豈臺臣之罪三司備員於三更前合啓例爲則請推之擧極爲駭然臺臣勿推爾則推考兵曹郞廳李海淸若有一分嚴畏之心則不知好生之德意近日門禁專不小心甚至有日昨嚴敎仍令坐於門關檢察則臺臣混入渠敢視若不見乎嚴處次爲先招致立庭査問於海淸處以啓政院啓言査問於兵曹佐郞李海淸則以爲昨夕臺諫留門入來之際掌令趙彥哲以已肅拜之臺諫混入而誤認以未肅拜承牌入來矇然許入自陷死罪云
정조 20년 · 목
避嫌略曰昨緣三司之備員迫暮入闕欲爲合啓而竟致夜深未卽傳啓而出則當初隨入便屬無謂政院之請推烏可辭乎以此情蹤不可晏然臺次請命遞斥批以勿辭亦勿退待
정조 20년 · 강
命宣部守三薦前銜作散人別取才入格者以其失數及落仕年條居住薦名書入都政時先爲收用
정조 20년 · 목
兵曹以宣部守三薦參上前銜作散人別取才設行啓敎以此後取才入格人矢數依宣薦取才例書入而以落仕年條居住薦名一體懸註說者或以謂官職不可以矢數試取云而此則萬萬不然科擧重於官職猶以射技試取爲壯元者雖白徒常賤直出六品除東班正職於新恩政事落仕者復職以射較藝有何不可況所取者許多窠中只是一窠乎大抵近來武弁一番決科更不操弓以此以彼此規甚好都政時取才後如無復職窠則時仕出六雖出虛司果此取才先爲收用以示群分類聚各適器使之意
정조 20년 · 강
以明日都政親臨之意諭吏兵曹
정조 20년 · 목
敎曰其在勤政之道豈顧當暑臨殿乎明日都政當親臨令吏兵批知悉
정조 20년 · 강
命以明日設七日製于丕闡堂
정조 20년 · 목
敎曰行禮後爲之已有下敎於右相筵奏今日駕過觀旂橋見迎鑾諸儒以今日到記當試取之意亦有下敎者七夕製明日設行日熱猶如此設場於丕闡堂書題則更當書下以此知悉弘文提學待開門牌招以爲親政後考券之地
정조 20년 · 목
敎曰承宣疏後强迫難矣吏曹參判洪明浩許遞親政有命亞銓與承旨前望單子入之
정조 20년 · 목
敎曰右承旨李晩秀西銓初仕事問奏之際極爲疏忽廟堂自當論勘爲先遞其職
정조 20년 · 강
以李冕膺金祖淳爲承旨徐龍輔爲刑曹參判竝前望也
정조 20년 · 강
備局請勘副末薦初仕窠誤對之罪重推兵判趙宗鉉罷前兵判李得臣承旨李晚秀職部將金時顯陞六竝從之
정조 20년 · 목
備局啓言今此都政時副末薦初仕窠無一焉各道取才無以排比之意因兵曹判書趙宗鉉陳達有令廟堂以其意見論理草記事命下矣乙卯十二月十三日備局稟事堂上入侍時兵曹判書李得臣以參上守門將六窠加出陳達而訓鍊大將李柱國又以參下守門將十五朔仕滿陞六之規改以二十四朔陞六爲奏有待大臣出仕就議稟處之命其後自兵曹成節目入啓姑未得啓下則守門將十五朔仕滿自在仍舊貫之科而時兵判守部薦初仕無一窠之奏大失照檢事極不察所當直請重勘而大政隔宵在所參量爲先從重推考前前兵判李得臣旣承稟處之命而擧行不能詳密致有今番迷錯之事溯源而論不可仍置喉院之只憑下吏之言不加覈實輕先稟達亦未免大段疏忽前前兵判及當該承旨竝罷職該吏之於喉院招問也其所對語節節顚錯指無謂有之狀極爲痛駭令該曹照律嚴勘部將金時顯八月初當爲仕滿自都政日計之則不足爲十餘日在前窠窄之時如此之類或有筵稟陞六之例今亦依此擧行之意請分付兵曹允之
정조 20년 · 강
命故萬戶鄭運後孫爀釜山僉使作窠差送特贈運兵曹判書仍令弘文館議美諡
정조 20년 · 목
敎曰每閱忠武全書見鹿島萬戶鄭運事未嘗不拊髀興歎使伊人不有雲臺之戰何以致鳴梁之捷唐浦之勝乎薄暮層溟促櫓先登使遮海之賊艘不能相杭而運則殉矣似此忠勇求之史牒罕與爲比者此猶在運爲一節慷慨憤迫勸起忠武卽此人特以乘障之士微而未闡尙無錫諡之典豈可但以欠典闕事謂哉向訪其孫先令軍門付祿其後竝與復職而未聞有收錄之擧矧當大政豈可虛過雲臺卽釜山地方也御營廳把總鄭爀今日政釜山僉使作窠差送而故萬戶鄭運特贈兵曹判書仍令弘文館議美諡俾朝家樹風勵俗之擧無有有勢無勢之別
정조 20년 · 강
命松都人敎授許錄拔例收用前中軍朴洞邊地窠差送幼學李春韡武出身金履玉等亦爲收用
정조 20년 · 목
開城留守趙鎭寬狀啓以爲依下敎本府文蔭武已通仕籍者博採輿論後錄馳啓本府敎授許錄修撰慥後孫以忠賢之裔爲人頗拙直而未免淹滯公議稱屈文一人本府分敎官趙有憲益山郡守有善之弟家門儒素讀書飭躬爲人亦甚安詳訓蒙有規度蔭一人前中軍朴洞防禦使奎晃子前後居官累蒙褒賞人地凡百爲境內武臣之冠前五衛將韓景禹才旣通鍊兼解兵書凡於事務可以壬使武通籍二人敎曰敎授許鍒之淹滯聞之熟矣今日政拔例收用前中軍朴洞渠以曾經防禦使之子竝與邊地而不得爲之古今用人之懸殊有如許豈非朝廷之羞亦令今日政邊地窠爲先差送而幼學李春韡武出身中首薦人金履玉今日政亦爲收用其餘諸人次次收用事分付兩銓
정조 20년 · 강
遞承旨金翰東以金勉柱代之前望也
정조 20년 · 강
命前假注書曺錫中黃基天察上下注書錫中察廳任
정조 20년 · 강
御熙政堂行都政吏曹判書金載瓉參判黃昇源正郞李運行申光岳佐郞李明孚尹㥠兵曹判書趙宗鉉參判尹弼秉參議李尙度參知吳泰賢正郞沈鎜南達孫鄭晚錫呂駭永佐郞趙台榮李海淸金景煥金秀臣
정조 20년 · 강
飭忠臣淸白吏子孫軍功人西此松都人收用守令初仕擇差
정조 20년 · 목
敎曰忠臣淸白吏子孫軍功人西北松都人依例收用又敎曰守令及兩銓初仕皆令各別擇差
정조 20년 · 목
敎曰山林外未肅拜呈告兩司竝許遞
정조 20년 · 강
遞吏曹參議韓晚裕
정조 20년 · 목
吏曹判書金載瓉啓言今日都政三堂當備員而參議韓晚裕病不進請令政院牌招同參敎以許遞今日政差出待下批牌招察任同參政事
정조 20년 · 강
因工曹佐郞敦寧主簿望筒錯誤事推吏曹判書金載瓉
정조 20년 · 목
承旨李冕膺啓言工曹正郞望筒誤以佐郞書入至於受點請吏曹判書金載瓉推考從之又啓言敦寧主簿金復光今春夏等褒貶居中而擬入於慶基殿令望至於受點居中人之右職陞敍有違格例事極未安請吏曹判書金載瓚推考原望筒勿施從之
정조 20년 · 강
申朝臣詣閤時排設遮日之規仍命典設司官拿處尋分揀科治當該司謁
정조 20년 · 목
承旨李冕膺啓言凡朝臣入侍命下之後進詣閤外則自典設司排設遮日自是舊例而近年以來每於詣閤之時成班於門關之內便成謬規亦甚苟艱請自今以後申飭典設司以爲復舊例擧行從之仍敎曰典設司官員爲先拿處又敎曰當該司謁事過後令攸司科治因南正和拿處傳旨敎以聞是今政出六姑爲分揀
정조 20년 · 강
命兵曹正郞沈鎜先汰後拿
정조 20년 · 강
命永陵令李憲泰當窠調用
정조 20년 · 목
敎曰永陵令李憲泰復職時亦有下敎而至今沈屈今日政當窠調用事分付
정조 20년 · 강
命敦寧判官徐日輔陞資調用
정조 20년 · 목
敎曰予視達城家仰追先朝視慶恩家之聖意達城奉祀孫徐日輔尙今潦倒於郞潛殊非處故右尹金九▣諸人之故事敦寧判官徐日輔今日政陞資調用
정조 20년 · 강
命洪爀本府直長加設權陞更待數年依例調用
정조 20년 · 목
因軍資直長望筒敎以年太淺本府直長加設權陞更待數年依例調用事分付此望筒還給更爲擬入
정조 20년 · 강
命楚山府使之代以可合蘇弊者擬入
정조 20년 · 목
敎曰楚山府使勿拘文武交差可合蘇弊人拔例擬入
정조 20년 · 강
敍前承旨李益運李肇源鄭尙愚
정조 20년 · 목
敎曰飭已施以承宣事罷職諸人竝敍用
정조 20년 · 강
命注書及璽院郞依例陞六
정조 20년 · 목
敎曰親政時注書尙瑞院官依例陞六
정조 20년 · 강
命前承旨李義駿總管窠陞品擬入
정조 20년 · 목
敎曰冑筵多藉博洽之力其可忘乎間經淹滯滄浪不須問近於編較之役復責宿趼見其時登筵席髮白襄甚豈謂之償博前承旨李義駿總管見窠今日政陞品擬入事分付
정조 20년 · 강
命文靖公金麟厚後孫司饔主簿壽祖文莊公鄭經世後孫司圃別提宗魯別例試用
정조 20년 · 목
敎曰居家行誼劬躬實蹟能傳誦於鄕黨州閭之間予甚嘉之況以文靖文莊乃家之孫繼乃祖之訓者尤豈不爲奇且貴乎苟欲奬用豈可循常司饔主簿金壽祖司圃別提鄭宗魯別例試用之方令銓曹知悉
정조 20년 · 강
命豐基郡守洪大協內移以蔭官差其代
정조 20년 · 목
敎曰補外守令中豐基郡守洪大協今日政內移其代蔭官積仕之人次次收用
정조 20년 · 목
吏批以李城輔爲吏曹參議新通也○敎曰親政時銓堂當爲備員不可以山林遲待其上來在外吏曹參議李城輔許遞以金健柱爲新溪縣令李志淳爲永柔縣令朴宗海爲陽智縣監禹成模爲木川縣監蔡一祥爲全羅都事李▣爲咸鏡都事卞緯鎭爲朔州府使緯鎭新資也李庚運爲慈山府使趙華錫爲鳳山郡守沈默之爲慶源府使朴洞爲富寧府使李檍爲甲山府使尹衡東爲茂山府使尹光顏爲楚山府使申光岳爲靈巖郡守柳光濂爲明川府使張夢說爲雲山郡守白海鎭爲郭山郡守安思㤠爲昆陽郡守李光曄爲光陽縣監姜彙鈺爲慈仁縣監孔學周爲利城縣監朴挺玉爲興德縣監成夢龍爲南海縣監李石求爲定平府使○敎曰今日政訓鍊正不得外遷新除定平府使改差其代次次作窠擬入以李憲泰爲順安縣監尹▣爲溫陽郡守張重吉爲端川府使南宮▣爲嘉山郡守尹相重爲定平府使洪大協爲敦寧都正○敎曰在外敦寧都正改差今日政差出以張鉉宅爲高原郡守李聖龜爲豐基郡守林道浩爲大司諫道浩魚用謙任希存新通也柳誨爲山淸縣監金孝眞爲執義柳雲羽爲司諫李泰賢李彙爲掌令彙朱重翁許錄新通也鄭宗魯金壽祖爲持平宗魯壽祖蔭臺新通也鄭毅祚爲獻納李▣爲正言▣趙台榮金商雨新通也李城輔爲禮曹參議徐日輔爲敦寧都正日輔新資也李日曾爲定州牧使李儒燁爲舒川郡守南復來爲康陵參奉李春韡爲寧陵參奉李顯綏爲昭寧園守奉官韓性淳爲淑陵參奉復來以下初仕也李羲甲爲修撰韓祜增爲軍器正新通也○兵批以金得遇爲淸州營將李鴻德爲三陟營將具絳爲江原中軍李鵬運爲平安兵虞候鄭爀爲釜山僉使元啓英爲南虞候得過以下竝新資也南正圭爲滿浦僉使梁埉爲法聖僉使張烶爲昌洲僉使朴基成爲神光僉使李泰協爲白翎僉使李義駿爲副總管義駿新資也金益淳爲訓鍊正李石求新通也李東榮鄭宅柱爲副正宅柱朴基成申善應李東馝新通也李勉植申絧爲宣傳官盧榮遇金寅七金繼重李宗采李昌潤李春光爲守門將李周百爲部將尹勉鎭爲武兼李秉天爲同仁權管勉植以下竝初仕也
정조 20년 · 강
中批蔡弘遠爲吏曹參議尋遞以成德雨代之前望也
정조 20년 · 목
敎曰前承旨蔡弘遠吏曹參議除授牌招參政弘遠違召敎曰大臣尙未差可勢難强迫前望單子入之待下批牌招察任
정조 20년 · 강
命靈巖興德昆陽光陽倅以陰倅相換法聖僉使亦爲相換
정조 20년 · 목
敎曰靈巖素稱難治新除郡守與蔭官郡守縣令縣監中以有聲績人另擇相換事分付又敎曰興德昆陽光陽依靈巖例蔭倅中相換相換蔭倅自到任日計朔以爲久任責成之地○昆陽郡守安思㤠大興郡守鄭文在相換靈巖郡守申光岳振威縣令吳在斗相換光陽縣監李光曄鎭川縣監李種淑相換興德縣監朴挺玉井邑縣監任希默相換○因法聖僉使望筒敎以見其肥憊難以駕海可堪邊地僉使中換差○法聖僉使梁埉白翎僉使李泰協相換
정조 20년 · 강
召見持平南涑于熙政堂仍遞之
정조 20년 · 목
敎曰島邑遞來之後欲爲召問今適詣臺持平南涑使之入侍○持平南涑避嫌曰臣於見職本無一分堪承之望而海島歉荒積犯不善對揚之罪特以人微而倖逭則其在廉防不敢抗顏於淸塗也明矣召牌之下未卽承膺致勤飭敎臣滿心慚惶無地自容何敢晏然臺次請命遞斥批以依啓
정조 20년 · 강
命廟社殿宮動駕時所重處禮成後如例樂作
정조 20년 · 목
禮曹判書閔鍾顯啓言凡廟社殿宮動駕日出宮時前後部鼓吹陳而不作還宮時始爲振作矣若於一日內竝爲動駕於諸處而若於所重處先已行禮則禮成之後當爲如例樂作此後則依聖敎以此磨鍊於儀註而社稷祈穀大祭後仍詣宗廟展謁時則以樂作磨鍊宗廟展謁後仍詣永禧殿時則陳而不作事亦爲定式此外動駕時則別無掣礙之端矣從之
정조 20년 · 강
行七日製科次于熙政堂
정조 20년 · 목
敎曰右副承旨持此御題與弘文提學偕往泮宮試取以來以擬魏趙齊楚群臣賀魏有信陵趙有平原齊有孟嘗楚有春申爲箋題收券訖敎以都政旣畢度科次入侍科次訖敎曰七日製居首三下一生員洪聖肇給一分之次三下二生員權中敏給紙一卷筆一枝墨一笏之次三下三進士申頤朝給紙一卷之次三下四進士朴喜進給筆一枝墨一笏仍命入格儒生明日待令
정조 20년 · 강
命以二十一日親行皇壇望拜禮
정조 20년 · 목
政院以今二十一日神宗皇帝忌辰望拜禮取稟敎以當親行矣
정조 20년 · 목
敎曰望拜禮親行有命明日雖値齋戒次對依例來會
정조 20년 · 강
命忠㤠公黃一皓後孫初仕調用仍令一皓躋祀忠㤠祠令弘文提學閔鍾顯撰記揭額一皓後孫之往參顯忠祠致祭者自營邑優給糧資舖馬又命鍾顯往議于右議政尹蓍東釐正皇壇望拜時參班之家
정조 20년 · 목
敎曰今政兩南出南臺西北松都各有臺通獨於沁都一府闕焉是府爲西門保障朝家所以恃之者不但以分司之重也然而科宦無人殊甚慨惜昨年別爲設科蓋出慰悅之意兼寓振拔之方而土着故家未免遺珠尙今不忘于心再明何日又況黃忠㤠追祔祭文與崔忠壯諡誥七義士贈牒齎行俱在於再明大抵忠㤠以是府之人克樹大節輝人耳目其後孫之居左是地者豈可不收而錄之今日政初仕調用而忠㤠之追享灣祠猶且義起而爲之則本府忠㤠祠使忠㤠不預共享之列則烏在乎祠號諡號之暗合而嘗聞雖非府人亦多一體躋祀云一時流寓之人猶然況黃忠㤠之爲是祠主人乎忠㤠公黃一皓特令該曹涓日治升於江都忠㤠祠職是宗伯兼綰文任令弘文提學閔鍾顯摭實撰記揭于祠楣首載傳敎及祭文因此聞禮判言忠㤠家後孫將往義州參顯忠祠致祭而貪難自致云所經營邑優給糧資及舖馬事分付神皇忌辰望拜禮在再明再明則勢不得釐正參班之家而京兆文跡詳略不叶於公論取捨亦欠依據云禮判就議右相作一成憲仍令京兆以此爲式
정조 20년 · 강
諭持平金壽祖鄭宗魯乘馹上來
정조 20년 · 목
敎曰用人之道無方所然後庶能籲俊亦可代工爲今之計須令一切反於慣眼習耳之事爲矯習俗滌染污砥礪刮劘之方爾等之持置法從之列豈特求其老成人典刑也聞有所存欲扣其實以爲資益之一助新除授司憲府持平金壽祖鄭宗魯斯速乘馹上來事下諭于兩道道臣俾卽知委
정조 20년 · 강
命今日政守令邊將初仕人明日待令
정조 20년 · 강
命太廟景慕宮秋展謁日子處暑後更稟
정조 20년 · 목
禮曹以太廟秋展謁吉日何間推擇啓稟敎以處暑後取稟其前涼生則以旬後念前擇吉草記又以景慕宮秋展謁吉日何間推擇啓稟敎以依太廟展謁取稟草記批旨爲之
정조 20년 · 강
召見有司堂上李時秀于重熙堂
정조 20년 · 목
予曰穀簿已皆抄出乎時秀曰都數十萬九百餘石備局惠廳耗條爲一千九十餘石矣予曰秋享時卿旣以亞獻官進去照氷一事亦依前年例爲之事諭于氷庫提調時秀曰前年則祭物熟設時亞終獻官輪回看審矣今年亦依此爲之乎予可之
정조 20년 · 강
京畿忠淸全羅三道儒生生員李種祜等七百十人上疏申請文靖公金麟厚從祀文廟賜批
정조 20년 · 목
疏略曰臣等於日前以先正臣文靖公金麟厚從祀事猥陳一疏矣及承批旨兪音尙靳臣等相顧抑菀玆敢復申前請噫以先正生質之美純正之學麗澤乎文純直接乎洛閩而造詣之極門路之正實無愧於從祀諸賢則士林公議之至今未伸豈不爲今日之闕典耶臣等匪不知腏享文廟爲聖朝之重典而公議之發歲已數十更矣疏亦七八上矣然且猶不知止者誠以先正超邁之學幸値聖上曠感之會揄揚之典靡有餘憾則先正從祀之擧不於今日而更待何時乎此臣等所以冒犯再瀆之罪期於得請而後已者也矧今聖明在上文敎丕闡崇德尙賢之典樹風勵節之擧靡所闕遺次第修明而尤於先正特起曠世之感前後表章之諭逈出尋常而大本中正之敎隻手三綱之褒除非大賢地級則何可得此題目耶然則殿下之於先正眞可謂知之詳而悅之深矣且有前批中夫孰曰不可之敎然則先正躋配之擧我殿下固已心許之而猶此留難不卽允許此臣等所以抑鬱之至者也噫先正臣文烈公趙憲文敬公金集道德學問實爲命世之大賢文成之嫡傳士論之發今已久矣章甫之疏亦已屢矣臣等尊仰之誠固當竝擧而日前道疏之批至有與林樊隱德講明之敎故今不敢遽然竝陳在臣等一體慕仰之誠固不免缺望之歸矣顧今俗習日下邪說益熾士趨有迷向之嘆人心多詿誤之憂當此之時闢廓之功不容少緩而闢廓之方惟在於倡明正學倡明正學之道亦惟在於尊尙儒賢則文靖配廡之擧實爲今日之第一急務伏願深加三思亟擧先正臣文靖公金麟厚從祀之典丕闡晠世象賢之規批以在所難愼爾等退修學業
정조 20년 · 강
召見大臣備堂及藥院提調沈頤之副提調李冕膺于熙政堂
정조 20년 · 목
藥院請診也○予謂右議政尹蓍東曰向以喬桐狀啓事問於備局吏而所答糢糊全不成說且事在十年內外而無一知之者吏胥之全不擇莫如今日矣予曰昨以兵批初仕窠事才有處分而判堂新自關北來何以詳知專由於該吏之誤認擧條之啓下初不載錄於闕記故也日前動駕時使之招問自太廟至景慕宮其間甚遠而尙不待令該曹事誠駭然矣蓍東曰臣亦昨日聞之矣自政院招問該吏而一軍色書吏適待令非渠所掌故致此誤對方以定配磨鍊矣予曰此莫非政色吏所掌軍色吏何以知之使之分揀而以政色吏移當其罪也予又曰今番大政果何如云耶蓍東曰政目臣姑未及詳閱而似不無做錯故俄以軍器正事陳達而筵退後更爲取見如有不善處則當隨事陳達矣予曰做錯未知如何而昨日初度呈辭入啓後又爲小都目矣尙端副直長及社稷令二窠皆不出代故次次遷轉而初仕又出二窠矣守門將報仕朔數遲速曾令廟堂稟處而所謂兵曹節目全不成樣伊時禁將所奏亦皆漏落節目當還給使之更爲修正而今番取見其實仕懸註者則多是十二三朔此皆臘月都政時十五朔之有餘而廿四朔之不足者也亦欲如今番例皆令區處以白徒爲備郞者亦以十五朔出六則如是區處無所不可矣予又曰統制使何間可以赴任云耶蓍東曰城役雖告完自多渠之所掌文書則恐難從近辭朝矣予敎華城留守趙心泰曰城役告完當在來月旬間云若非當暑停役則幾或告完於此月之內也心泰曰然矣體城之役來月無慮告畢而至於女城工匠少而役處難故皆云今冬前難以告完然又踰今冬萬不成說故必欲於九月內盡爲之爲計矣至於文書若以儀軌謄錄樣成出則可費時月而只以錢穀工役用下之大總爲之則亦可於九月內爲之矣召見敦寧都正徐日輔敎曰昨日特資出於念舊之意予之視爾者如先朝之待金九▣諸人此亦仰體處也貌亦豐好可以無官不做矣常聞宮中傳來之言聖母夜輒禱天先願國家有慶次爲本宅願生名人一年三百六十日如一日予之生年適在聖母周甲若不偶然且其本宅如徐龍輔之生在於丁丑二月十五日亦云異矣
정조 20년 · 강
召見新除守令邊將初仕人及七日製入格儒生于熙政堂
정조 20년 · 목
敎曰吏兵批守令邊將初仕來待人入侍○慈山府使李庚運等以次進奏職姓名至山淸縣監柳誨予曰爾果中間枳塞入於年前疏通中耶誨曰以平市令瓜滿後無故作散矣予曰豈或無端見塞誨曰世謂臣與國榮相親以是見枳云矣予曰其時國榮孰不親之誨曰又聞乙巳春逆賊福榮口招中出臣名故枳之云矣予曰福榮本是虛謊之人故恐其亂招初不加刑豈有出爾名之事命釜山僉使鄭爀進前敎曰僉使無上殿之例而於爾不用常例者爲爾先祖之後孫尙有老成人典型也我國之得免左袵忠武之功而勸起忠武者卽爾之先祖也其書意尙令人懍然中夜以思不覺興歎其後贈職賜諡之一不擧論其可謂有公議乎釜山持除蓋出於雲臺地方之故而爾於平常無事時雖別無所事卽其地而想爾先祖遺風亦好矣敎阿耳僉使李應器曰此人卽溫陽效勞者耶阿耳卽邊地也爾須下去善爲之也予命儒生皆令入侍各詢做科體幾何生員洪聖肇奏做表千首生員權中敏奏做表三百首進士申頤朝奏做表四百首至進士朴喜進敎曰爾名異於前近來改之郞喜進曰前名謙進而小科時改以喜進矣予命讀奏試券敎曰爾之文體與筆體終不改之何也喜進曰才鈍欲改而未能也予曰非才之鈍也莫非輕忽之致且以名字言之喜進二字亦非難進易退之義身未及釋褐而已有躁進欲速之心者可乎須亟改之
정조 20년 · 강
命華城城操自明年設行大操輪操略倣南漢成節目修啓
정조 20년 · 목
右議政尹蓍東啓言水原留守趙心泰狀啓以爲外營馬步軍兵今年秋操依定式設行而各營邑場操後仍行城操自是應行之例境內城丁軍按華城操式設行操鍊俾知信地恐是不可已者南漢山城亦有大操輪操之規本城大操輪操亦略倣是制成節目修啓事竝請令廟堂稟旨分付矣城役告完操鍊爲當務請竝依狀請施行從之敎以城役則可以完役於操期之前而自明年行操好矣
정조 20년 · 목
右議政尹蓍東啓言項因各營秋操取稟狀啓以竝許依例擧行事覆奏行會矣卽見統禦使李性默抵受狀本則全事抄略殆不成狀啓體段此已未安而該營秋操狀啓旣以依例擧行之意稟旨行會則當初狀本竝爲稟請之海西水操自在設行之中而令於祗受狀本末端忽以海西水操設行事有若更爲稟請然者有違格例亦甚駭然請該帥臣李性默姑先重推從之
정조 20년 · 강
推吏曹判書金載瓉軍器正望筒勿施
정조 20년 · 목
右議政尹蓍東啓言軍器正依訓鍊正例非曾經內外三品則不得擬望而昨日大政軍器正韓祜增三望皆以四品備擬有違格例請吏曹判書金載瓉推考軍器正望筒勿施後日政各別擇差事分付從之
정조 20년 · 강
命年分敬差官依例勿遣
정조 20년 · 목
戶曹判書李時秀啓言今年年分事目當爲磨鍊矣敬差官不爲差遣專屬道臣已成年例今年亦當依近例爲之故仰達矣從之
정조 20년 · 강
推南海縣令成夢龍
정조 20년 · 목
守令入侍時夢龍奏對顚錯承旨請推也
정조 20년 · 강
召見奉朝賀徐有臣于熙政堂
정조 20년 · 목
予謂有臣曰四世五公古稱稀有況卿家之三世大臣乎在卿安得無盈盛之懼予之卽許於一疏者蓋念先卿文淸也予若非兩文淸則豈能卞魚魯乎今番許卿一則不忘故也一則酬其勞也卿之餘福遺之子孫豈不好耶有臣曰曲念至此語及先故疏批筵敎恩遇鄭重如臣無似何以得此只有感激頌祝而已予謂尹蓍東曰致仕未必皆爲奉朝賀亦有以本職致仕者云然否文獻備考亦無詳載而武臣亦有以兵使致仕者云矣蓍東曰臣亦未能詳知而常聞從二品以下致仕者稱以奉朝請云矣予曰賀與請之殊稱似有階級之分蓋賀者只參賀儀也請者竝與庭請等事而皆參之謂也自吏禮曹詳考文蹟作爲定式而若是從二品以下皆爲奉朝請則雖今番已啓下之後亦當改付標矣
정조 20년 · 강
遞執義趙錫晦掌令李益恢司諫柳雲羽獻納鄭毅祚正言李▣
정조 20년 · 목
敎曰明日望拜禮侍臣當爲備員山林及南臺外在外及未肅拜人竝許遞政官牌招開政以在京無故人差出待下批牌招
정조 20년 · 강
遞兵曹判書趙宗鉉
정조 20년 · 목
政院啓言兵曹判書趙宗鉉方在受由中而明日北苑望拜禮時當以別侍衛進參請待開門牌招敎以輔國重臣體貌自別前此引義所執太過屢勤飭敎勉出昨以初仕出六朔數事至有廟堂草記其時在外任似未聞之而前判書以此譴罷則其在禮使之道勢難强迫許遞今日政以在京無故人差出待下批牌招傳授命召
정조 20년 · 목
羲甲違召政院捧入罷職傳旨敎以聞有實故許遞今日政差代
정조 20년 · 강
命金履玉以加設部將施行待窠陞實
정조 20년 · 목
敎曰加設則一也松都人金履玉初仕以部將施行望筒改付標待窠陞實
정조 20년 · 강
以黃益弼爲黃海中軍口傳也
정조 20년 · 목
敎曰昨政復職人中武兼黃益弼以落仕最久除拜而聞其年已過七十何暇踏却殘梯至於緋玉乎且聞海西人云該道監營中軍作窠令該曹口傳差送
정조 20년 · 강
遞刑曹參判徐龍輔仍任前參判李亨元
정조 20년 · 목
敎曰聞其實病勢難供劇云刑曹參判徐龍輔許遞前參判李亨元仍任牌招察任
정조 20년 · 목
以鄭好仁爲兵曹判書朴瑞源爲執義崔烜爲司諫洪受浩爲掌令沈奎魯爲獻納李東宇爲正言李翊模爲校理韓用鐸爲修撰孝陵參奉柳尋春假監役李義祿相換
정조 20년 · 강
遞承旨金祖淳金勉柱朴宗來以李書九李肇源鄭尙愚魚用謙爲承旨竝前望也
정조 20년 · 목
敎曰左副右副同副承旨許遞與未差之代前望單子入之待下批牌招察任
정조 20년 · 강
幽谷察訪崔鳳諧以驛馬濫騎驛村犯葬之弊馳啓命該道臣濫騎事首實狀聞犯葬事嚴加禁斷或昌縣監李秉道前察訪李彙竝罷拿仍命諸道驛村占山之弊亦爲嚴禁